AARHUS: Hvad gør man, når man er træt af, at 1.800 biler hver dag kører tæt forbi ens gods? Man flytter vejen.

Det er i hvert fald, hvad rigmand og ejer af tøjgiganten Bestseller, Anders Holch Povlsen, har fået gjort. Det skriver Finans.dk.

Den usædvanlige sag, som vi tidligere har omtalt på Stiften.dk, handler om en kommunal vej, der går forbi hans gods Constantinsborg.

I dokumenter, som Finans.dk har fået aktindsigt i, fremgår det, at den århusianske millardær ønsker Storsskovvej flyttet på grund af bilstøj, og fordi trafikken laver revner i godsets bygninger.

Anders Holch Povlsen mødtes med Aarhus-borgmester Jacob Bundsgaard i marts for at snakke om en løsning, og det er endt med, at han får en vejstrækning på 600 meter flyttet. Han skal bare selv betale det hele, inklusiv skiltning.

Vejflytningen blev allerede sat i gang i oktober. Vejen flyttes 45 meter længere væk, ligesom den tilladte hastighed på strækningen nedsættes fra 80 til 60 km/t, skriver Finans.dk.